## Pravilnik o iskaznici ribarskog inspektora za morsko ribarstvo

### NN 29/1995 (28.4.1995.), Pravilnik o iskaznici ribarskog inspektora za morsko ribarstvo

# MINISTAR POLJOPRIVREDE I ŠUMARSTVA

Na temelju članka 58. stavka 3. Zakona o morskom
ribarstvu ("Narodne novine", br. 74/94) ministar poljoprivrede
i šumarstva donosi

## PRAVILNIK

### O ISKAZNICI RIBARSKOG INSPEKTORA ZA MORSKO RIBARSTVO

Članak 1.

Ovim Pravilnikom propisuju se obrazac iskaznice koje
nose ribarski inspektori za morsko ribarstvo Ministarstva poljoprivrede
i šumarstva Republike Hrvatske i obrazac iskaznice koju nose
drugi državni službenici koje za obavljanje inspekcijskog
nadzora iz nadležnosti morskog ribarstva ovlasti ministar
poljoprivrede i šumarstva, vođenje evidencije o izdanim
i vraćenim iskaznicama, način izdavanja i zamjena
iskaznica.

Članak 2.

Iskaznicu ribarskom inspektoru za morsko ribarstvo
Ministarstva poljoprivrede i šumarstva kao i drugom državnom
službeniku ovlaštenom za obavljanje inspekcijskih poslova
iz nadležnosti morskoga ribarstva izdaje ministar poljoprivrede
i šumarstva.

Članak 3.

Iskaznice iz članka 2. ovoga pravilnika izrađuju
se kao plastične kartice dimenzija 86 x 54 mm.

Iskaznice iz članka 2. ovoga pravilnika izdaju
se prema obrascima koji su otiskani uz ovaj pravilnik i njegov
su sastavni dio.

Članak 4.

Prednja strana iskaznice ribarskog inspektora za
morsko ribarstvo Ministarstva poljoprivrede i šumarstva sadrži:

- na gornjoj lijevoj strani je grb Republike Hrvatske,

- ispod grba je prazan prostor za fotografiju,

- na desnoj strani je ispisano: Republika Hrvatska,
Ministarstvo poljoprivrede i šumarstva, iskaznica ribarskog
inspektora za morsko ribarstvo, a ispod toga ime i prezime inspektora
i njegov jedinstveni matični broj građanina.

Na stražnjoj strani iskaznice iz stavka 1. ovoga
članka ispisana su ovlaštenja ribarskog inspektora
za morsko ribarstvo, datum izdavanja iskaznice, broj iskaznice,
pečat Ministarstva poljoprivrede i šumarstva, potpis
ministra poljoprivrede i šumarstva, te naznaka da iskaznica
vrijedi do opoziva.

Članak 5.

Prednja strana iskaznice ribarskog inspektora za
morsko ribarstvo - državnog službenika ovlaštenog
za obavljanje nadzora iz nadležnosti morskog ribarstva sadrži:

- na gornjoj lijevoj strani je grb Republike Hrvatske,

- ispod grba je prazan prostor za fotografiju,

- na desnoj strani je ispisano Republika Hrvatska,
Ministarstvo poljoprivrede i šumarstva, iskaznica ribarskog
inspektora za morsko ribarstvo ovlaštenog državnog službenika,
a ispod toga njegovo ime i prezime i jedinstveni matični
broj građanina.

Na stražnjoj strani iskaznice iz stavka 1. ovoga
članka ispisana su ovlaštenja inspektora za morsko
ribarstvo ovlaštenog državnog službenika, datum
izdavanja iskaznice, broj iskaznice, pečat Ministarstva
poljoprivrede i šumarstva, potpis ministra poljoprivrede
i šumarstva, te naznaka da iskaznica vrijedi do opoziva.

Članak 6.

O izdanim i vraćenim iskaznicama iz članka
2. ovoga pravilnika vodi se evidencija u Ministarstvu poljoprivrede
i šumarstva.

Evidencija iz stavka 1. ovoga članka sadrži
ime i prezime ribarskog inspektora za morsko ribarstvo Ministarstva
poljoprivrede i šumarstva odnosno ime i prezime državnog
službenika ovlaštenog za obavljanje inspekcijskih poslova
iz nadležnosti morskoga ribarstva kojem je izdana iskaznica,
evidencijski broj, datum izdavanja iskaznice te rubriku za napomene.

Članak 7.

Iskaznica vrijedi od dana njenog izdavanja do prestanka
ovlaštenja za obavljanje poslova inspekcijskog nadzora iz
nadležnosti morskoga ribarstva.

Članak 8.

Iskaznica se smije koristiti samo u okviru zakonske
nadležnosti obavljanja inspekcijskog nadzora iz nadležnosti
morskog ribarstva.

Svaka zloupotreba korištenja iskaznice povlači
stegovnu i kaznenu odgovornost.

Iskaznicu je zabranjeno davati drugim osobama na
korištenje

Članak 9.

Ribarski inspektor za morsko ribarstvo Ministarstva
poljoprivrede i šumarstva ili drugi državni službenik
ovlašten za obavljanje inspekcijskog nadzora iz nadležnosti
morskog ribarstva (u tekstu koji slijedi: nositelj iskaznice)
koji izgubi iskaznicu ili na drugi način ostane bez nje,
obvezan je o tome odmah obavijestiti neposrednog rukovoditelja
i Ministarstvo poljoprivrede i šumarstva.

Nova iskaznica izdat će se nakon što je
izgubljena ili na drugi način nestala iskaznica oglašena
nevažećom u " Narodnim novinama".

Članak 10.

Nositelj iskaznice kojem je prestao radni odnos ili
je razriješen dužnosti, obvezan je danom prestanka radnog
odnosa odnosno razrješenja iskaznicu predati neposrednom
rukovoditelju.

Neposredni rukovoditelj kojem je predana iskaznica
dužan je istu odmah dostaviti Ministarstvu poljoprivrede
i šumarstva.

Vraćena iskaznica se poništava i pohranjuje.

Nositelju iskaznice će se privremeno oduzeti
iskaznica ako je protiv njega provedena istraga ili je podignuta
optužnica bez navedene istrage, do okončanja postupka.

Članak 11.

Izdane iskaznice za obavljanje poslova inspekcijskog
nadzora iz nadležnosti morskoga ribarstva zamijenit će
se iskaznicama utvrđenim ovim pravilnikom u roku od 60 dana
od dana njegova stupanja na snagu.

Članak 12.

Ovaj pravilnik stupa na snagu osmoga dana od dana
objave u "Narodnim novinama".

Klasa: 324-06/95-1/13

Urbroj: 525-02-95-2

Zagreb, 20. travnja 1995.

Ministar poljoprivrede i šumarstva

**Ivica Gaži, dipl. ing.**
v. r.

---

**ISKAZNICA DRŽAVNOG SLUŽBENIKA OVLAŠTENOG ZA OBAVLJANJE INSPEKCIJSKOG NADZORA IZ NADLEŽNOSTI MORSKOG RIBARSTVA**

Format 86 x 54 mm

|  |  |
| --- | --- |
| ..... grb RH .....  **REPUBLIKA HRVATSKA** MINISTARSTVO POLJOPRIVREDE I ŠUMARSTVO **ISKAZNICA**   ribarskog inspektora za morsko ribarstvo  ovlaštenog državnog službenika   Ime \_\_\_\_\_\_\_\_\_\_\_  ```     fotografija ```  Prezime \_\_\_\_\_\_\_\_  ```    35 x 30 mm ```  JMBG \_\_\_\_\_\_\_\_\_\_ | Nositelj ove iskaznice, u okviru svoje nadležnosti ovlašten obavljati inspekcijski nadzor nad provedbom Zakona o morskom ribarstvu ("Narodne novina", br. 74/92) kao i svih drugih propisa iz oblasti morskoga ribarstva ribarskog inspekto Datum izdavanja: \_\_\_\_\_\_\_\_\_\_\_\_\_\_\_\_\_  Broj iskaznice: ...................M.P................ Ministar:   ...........\_\_\_\_\_\_\_\_\_\_\_\_\_\_\_\_\_\_\_ ........... \_\_\_\_\_\_\_\_\_\_\_\_\_\_\_\_  **ISKAZNICA VRIJEDI DO OPOZIVA** |

---

**ISKAZNICA RIBARSKOG INSPEKTORA ZA MORSKO
RIBARSTVO MINISTARSTVA POLJOPRIVREDE I ŠUMARSTVA**

Format 86 x 54 mm

|  |  |
| --- | --- |
| ..... grb RH .....  **REPUBLIKA HRVATSKA** MINISTARSTVO POLJOPRIVREDE I ŠUMARSTVO **ISKAZNICA**   ribarskog inspektora za morsko ribarstvo  ovlaštenog državnog službenika   Ime \_\_\_\_\_\_\_\_\_\_\_  ```     fotografija ```  Prezime \_\_\_\_\_\_\_\_  ```    35 x 30 mm ```  JMBG \_\_\_\_\_\_\_\_\_\_ | Ribarski inspektor za morsko ribarstvo, u okviru svoje nadležnosti ovlašten obavljati inspekcijski nadzor nad provedbom Zakona o morskom ribarstvu ("Narodne novina", br. 74/92) kao i svih drugih propisa iz oblasti morskoga ribarstva ri Datum izdavanja: \_\_\_\_\_\_\_\_\_\_\_\_\_\_\_\_\_  Broj iskaznice: ...................M.P................ Ministar:   ...........\_\_\_\_\_\_\_\_\_\_\_\_\_\_\_\_\_\_\_ ........... \_\_\_\_\_\_\_\_\_\_\_\_\_\_\_\_  **ISKAZNICA VRIJEDI DO OPOZIVA** |

Pravilnik, NN 29/1995-577
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)